Document ID: 31999R1405

Uredba Sveta (ES) št. 1405/1999
z dne 24. junija 1999
o spremembi Uredbe (EGS) št. 2358/71 o skupni ureditvi trga za semena in o določitvi pomoči, ki se dodeljuje v sektorju semen za tržni leti 2000/2001 in 2001/2002
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti in zlasti člena 37 Pogodbe,
ob upoštevanju Uredbe (EGS) št. 2358/71 [1] in zlasti člena 3(3) in (4) Uredbe,
ob upoštevanju predloga Komisije [2],
ob upoštevanju mnenja Evropskega parlamenta [3],
ob upoštevanju mnenja Ekonomsko-socialnega odbora [4],
ob upoštevanju naslednjega:
(1) Priloga k Uredbi (EGS) št. 2358/71 uvršča sorte tipa japonica in indica vrste Oryza sativa L. med proizvode, za katere je mogoče dodeliti pomoč za proizvodnjo osnovnega in certificiranega semena; razlika med sortama je predvsem genetska in zahteva zlasti bromatološke analize; takšne analize so zahtevne in nekatere sorte, ki so se pojavile na trgu, je na podlagi njihovih genetskih lastnosti težko ločiti na tip japonica ali tip indica; navedeno prilogo je torej treba ustrezno spremeniti, da bo ločevanje med sortami vrst Oryza sativa L. temeljilo samo na morfoloških merilih.
(2) Priloga k Uredbi (EGS) 2358/71 uvršča monoecično konopljo Cannabis sativa L. med proizvode, za katere je mogoče dodeliti pomoč za proizvodnjo osnovnega in certificiranega semena; nekatere sorte diecične konoplje Cannabis sativa L. so sedaj primerljive z monoecičnimi sortami glede vsebnosti tetrahidrokanabinola (THC); v členu 3(1) Uredbe Sveta (EGS) št. 619/71 z dne 22. marca 1971 o določitvi splošnih pravil za dodelitev pomoči za lan in konopljo [5] Svet določa, da se dodeli pomoč za proizvodnjo izključno za konopljo, pospravljeno po oblikovanju semen in zraslo iz certificiranega semena sort iz seznama, ki se sestavi v skladu s postopkom, določenim v členu 12 Uredbe Sveta (EGS) št. 1308/70 z dne 29. junija 1970 o skupni ureditvi trga z lanom in konopljo [6]; zaradi dodelitve pomoči za proizvodnjo konoplje za tržna leta 1998/1999, 1999/2000 in 2000/2001 Svet določa, da se uvrstijo na seznam samo sorte, pri katerih je vsebnost THC nižja od 0,3 % in za sledeča tržna leta nižja od 0,2 %; Prilogo k Uredbi (EGS) št. 2358/71 je torej treba posledično spremeniti tako, da se bo nanašala na sorte Cannabis sativa L., pri katerih vsebnost THC ne presega 0,3 % za tržno leto 2000/2001 in pozneje 0,2 %, te sorte pa je treba določiti v skladu s postopki iz člena 11 Uredbe (EGS) št. 2358/71.
(3) Priloga K Uredbi (EGS) 2358/71 navaja sorte Lolium perenne L. z dobro trpežnostjo, pozne ali srednje pozne, nove in druge sorte ter sorte s slabo trpežnostjo, srednje pozne, srednje zgodnje ali zgodnje; cene za te sorte na zunanjih trgih ne upravičujejo več takega razlikovanja in Prilogo je torej treba spremeniti tako, da se bo nanašala na Lolium perenne L. brez razlikovanja med sortami; vendar je treba kot prehodno ureditev ohraniti razlikovanje za tržni leti 2000/2001 in 2001/2002 v zvezi z določanjem zneskov pomoči, ki se uporabljajo v Skupnosti, in s spremembami te pomoči.
(4) Glede na dane razmere in obete trga Skupnosti pridelovalci nimajo zagotovljenega ustreznega dohodka pri semenih iz Priloge k Uredbi (EGS) št. 2358/71, ki se bodo tržila v tržnih letih 2000/2001 in 2001/2002; del stroškov pridelave bi bilo treba nadomestiti z dodelitvijo pomoči.
(5) Člen 3(2) Uredbe (EGS) št. 2358/71 določa, da je treba pri določitvi zneska pomoči upoštevati na eni strani potrebo, da se zagotovi ravnotežje med proizvodnjo v Skupnosti in trgom za te proizvode, in na drugi strani cene teh proizvodov na zunanjih trgih.
(6) Rezultat uporabe teh meril je določitev pomoči, ki se za tržni leti 2000/2001 in 2001/2002 uporablja na ravni, določeni v Prilogi II,
SPREJEL NASLEDNJO UREDBO:
Člen 1
Členu 3 Uredbe (EGS) št. 2358/71 se doda naslednji odstavek:
"6. Sorte Cannabis sativa L., za katere je mogoče dodeliti pomoč, predvideno v tem členu, se določijo v skladu s postopkom, določenim v členu 11."
Člen 2
Priloga k Uredbi (EGS) št. 2358/71 se nadomesti s Prilogo k tej uredbi.
Člen 3
Pomoč, ki se dodeljuje v sektorju semen, kakor predvideva člen 3 Uredbe (EGS) št. 2358/71, je za tržni leti 2000/2001 in 2001/2002 določena v Prilogi II k tej uredbi.
Člen 4
Ta uredba začne veljati tretji dan po objavi v Uradnem listu Evropskih skupnosti.
Uporabljati se začne 1. julija 2000.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 24. junija 1999

Labels: 3
6